ΠΕΡΙΕΧΟΜΕΝΑ
ΑΠΟΦΑΣΕΙΣ
Ίδρυση Πανεπιστημιακού Εργαστηρίου με τίτλο:
«Εργαστήριο Δημοσιονομικής Διακυβέρνησης»
στο Τμήμα Δημόσιας Διοίκησης της Σχολής Επιστημών Οικονομίας και Δημόσιας Διοίκησης του
Παντείου Πανεπιστημίου Κοινωνικών και Πολιτικών Επιστημών και έγκριση του Ειδικού Κανονι-
σμού Λειτουργίας του.
Ίδρυση Πανεπιστημιακού Εργαστηρίου με τίτλο:
«Εργαστήριο Κυβερνητικής Πολιτικής και Τοπικής
Αυτοδιοίκησης και Αποκέντρωσης (ΕΚΠΟΤΑΑ)»
στο Τμήμα Δημόσιας Διοίκησης της Σχολής Επιστημών Οικονομίας και Δημόσιας Διοίκησης του
Παντείου Πανεπιστημίου Κοινωνικών και Πολιτικών Επιστημών και έγκριση του Ειδικού Κανονι-
σμού Λειτουργίας του.
ΑΠΟΦΑΣΕΙΣ
Αριθμ. απόφ. 84
(1)
Ίδρυση Πανεπιστημιακού Εργαστηρίου με τίτλο:
«Εργαστήριο Δημοσιονομικής Διακυβέρνησης»
στο Τμήμα Δημόσιας Διοίκησης της Σχολής Επιστημών Οικονομίας και Δημόσιας Διοίκησης του
Παντείου Πανεπιστημίου Κοινωνικών και Πολιτικών Επιστημών και έγκριση του Ειδικού Κανονι-
σμού Λειτουργίας του.
Η ΣΥΓΚΛΗΤΟΣ
ΤΟΥ ΠΑΝΤΕΙΟΥ ΠΑΝΕΠΙΣΤΗΜΙΟΥ
ΚΟΙΝΩΝΙΚΩΝ ΚΑΙ ΠΟΛΙΤΙΚΩΝ ΕΠΙΣΤΗΜΩΝ
Αφού έλαβε υπόψη:
1. Τον ν. 4957/2022 «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λει-
τουργικότητας και της σύνδεσης των Α.Ε.Ι. με την κοινωνία και λοιπές διατάξεις» (Α’ 141) και ιδίως τις διατάξεις
των άρθρων 15-16 και 46-53 αυτού.
2. Το άρθρο 192 του ν. 4823/2021 «Αναβάθμιση του
σχολείου, ενδυνάμωση των εκπαιδευτικών και άλλες
διατάξεις» (Α’ 136).
3. Τον ν.  4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας
(ΕΕ) 2016/2012 και της Οδηγίας (ΕΕ) 2019/1024 - Ηλεκτρονικές Επικοινωνίες (Ενσωμάτωση στο Ελληνικό Δίκαιο της
Οδηγίας (ΕΕ) 2018/1972) και άλλες διατάξεις» (Α’ 184) και
ιδίως τις διατάξεις των άρθρων 75 έως 78 αυτού.
4. Τον ν. 3469/2006 «Εθνικό Τυπογραφείο, Εφημερίς
της Κυβερνήσεως και λοιπές διατάξεις» (Α’ 131) και ιδίως
τις διατάξεις των άρθρων 5 και 9 αυτού.
5. Την υπό στοιχεία 119929/Ζ1/30.9.2022 εγκύκλιο του
Υπουργείου Παιδείας και Θρησκευμάτων.
6. Την υπ’ αρ. 172/9.7.2024 πράξη της Πρυτάνεως
«Εκλογή Πρύτανη και ορισμός τεσσάρων (4) Αντιπρυτάνεων στο Πάντειο Πανεπιστήμιο Κοινωνικών και Πο-
λιτικών Επιστημών» (Υ.Ο.Δ.Δ. 706).
7. Τον Πρότυπο Εσωτερικό Κανονισμό Λειτουργίας
των Πανεπιστημιακών Εργαστηρίων του Πανεπιστημίου
(Β’ 1128/2025) και
8. Την απόφαση της Συνέλευσης του Τμήματος Δημόσιας Διοίκησης (συνεδρίαση 18/3/2025).
9. Το γεγονός ότι οι διατάξεις της παρούσας δεν αφορούν σε διοικητική διαδικασία για την οποία υπάρχει
υποχρέωση καταχώρισης στο ΕΜΔΔ-ΜΙΤΟΣ.
10. Το γεγονός ότι με την παρούσα απόφαση δεν προκαλείται δαπάνη σε βάρος του κρατικού προϋπολογι-
σμού, αποφασίζει:
α) Την ίδρυση Πανεπιστημιακού Εργαστηρίου με τίτλο «Εργαστήριο Δημοσιονομικής Διακυβέρνησης» στο
Τμήμα Δημόσιας Διοίκησης της Σχολής Επιστημών Οικονομίας και Δημόσιας Διοίκησης του Πανεπιστημίου και
β) την έγκριση του Ειδικού Κανονισμού Λειτουργίας
του, ως ακολούθως:
ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ ΕΡΓΑΣΤΗΡΙΟΥ ΔΗΜΟΣΙΟΝΟΜΙΚΗΣ ΔΙΑΚΥΒΕΡΝΗΣΗΣ
Άρθρο 1
Ίδρυση, οργάνωση και λειτουργία
1. Ιδρύεται «Εργαστήριο Δημοσιονομικής Διακυβέρνησης» (εφεξής: το Εργαστήριο) στο Τμήμα Δημόσιας
Διοίκησης (εφεξής: το Τμήμα) του Παντείου Πανεπιστημίου Κοινωνικών και Πολιτικών Επιστημών (εφεξής: το
Πανεπιστήμιο).
2. Η οργάνωση και η λειτουργία του Εργαστηρίου
διέπεται από τα άρθρα 46-53 του ν. 4957/2022, τον
ΕΦΗΜΕΡΙΔΑ
ΤΗΣ ΚΥΒΕΡΝΗΣΕΩΣ
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ
E
28 Απριλίου 2025
ΤΕΥΧΟΣ  ΔΕΥΤΕΡΟ
Αρ. Φύλλου 2037
28.04.2025 20:51:19
ΨΗΦΙΑΚΑ
ΥΠΟΓΕΓΡΑΜΜΕΝΟ
ΑΠΟ
VARVARA ZACHARAKI
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2037/28.04.2025
Πρότυπο Εσωτερικό Κανονισμό Λειτουργίας των Πανεπιστημιακών Εργαστηρίων του Παντείου Πανεπιστημίου
Κοινωνικών και Πολιτικών Επιστημών και τον παρόντα
Εσωτερικό Κανονισμό Λειτουργίας του Εργαστηρίου.
Άρθρο 2
Ερευνητικό Αντικείμενο
Το Εργαστήριο καλύπτει εκπαιδευτικές και ερευνητικές ανάγκες στο πεδίο της δημοσιονομικής διακυβέρ-
νησης υπό το πρίσμα της διοικητικής και νομικής επιστήμης, το οποίο εξειδικεύεται στα ακόλουθα γνωστικά
αντικείμενα, κατανεμημένα σε τρεις θεματικές ενότητες:
Α. Ελληνική Δημοσιονομική Διοίκηση και Θεσμοί
1. Κρατικός προϋπολογισμός (διάρθρωση, κατάρτιση,
ψήφιση, εκτέλεση, έλεγχος), Απολογισμός - Ισολογισμός
2. Μεσοπρόθεσμο Πλαίσιο Δημοσιονομικής Στρατηγικής
3. Θεσμικά Όργανα με δημοσιονομικές αρμοδιότητες
(Υπουργείο Οικονομικών, Γραφείο Προϋπολογισμού του
Κράτους στη Βουλή, Ελληνικό Δημοσιονομικό Συμβούλιο
και Παρατηρητήριο Οικονομικής Αυτοτέλειας των ΟΤΑ)
4. Διατάκτης, Δημόσιος Υπόλογος, Προϊστάμενος Οικονομικών Υπηρεσιών
5. Δημόσιες Δαπάνες (σκέλος των δαπανών στον προϋπολογισμό και στάδια εκτέλεσης των δαπανών)
6. Δημόσια Έσοδα (διακρίσεις, βεβαίωση και είσπραξη
εσόδων, φορολογία, ΑΑΔΕ)
7. Δημοσιονομικός Έλεγχος: α. Εσωτερικός Έλεγχος
(Μονάδες Εσωτερικού Ελέγχου, Γενική Διεύθυνση Δημοσιονομικών Ελέγχων, Οικονομικές Υπηρεσίες Υπουργεί-
ων (ΓΔΟΥ) και Φορέων Γενικής Κυβέρνησης), β. Ελεγκτικό
Συνέδριο και γ. Εθνική Αρχή Διαφάνειας
8. Δάνεια με την εγγύηση Ελληνικού Δημοσίου και
Κρατικές Ενισχύσεις.
Β. Ευρωπαϊκή Δημοσιονομική Διακυβέρνηση
1. Ενωσιακός Προϋπολογισμός (διάρθρωση, κατάρτιση, ψήφιση, εκτέλεση, έλεγχος)
2. Θεσμικά Όργανα της Ευρωπαϊκής Ένωσης και άσκηση δημοσιονομικής πολιτικής
3. Ευρωπαϊκό Ελεγκτικό Συνέδριο
4. Προστασία οικονομικών συμφερόντων της Ευρωπαϊκής Ένωσης και καταπολέμηση της απάτης
5. Νέο θεσμικό πλαίσιο της ευρωπαϊκής οικονομικής
διακυβέρνησης
6. Μηχανισμοί αντιμετώπισης κρίσεων στην Ευρωπαϊκή Ένωση.
Γ. Σύγχρονη Δημοσιονομική Διαχείριση και Έλεγχος
1. Δημοσιονομική ευθύνη και λογοδοσία
2. Δημοσιονομική Διαφάνεια
3. Ηθική και Δεοντολογία στη Δημοσιονομική Διοίκηση και κατά την άσκηση δημοσιονομικού ελέγχου
4. Εφαρμογές της σύγχρονης τεχνολογίας στον δημοσιονομικό έλεγχο
5. Προϋπολογισμοί και έλεγχοι επιδόσεων.
Άρθρο 3
Αποστολή - Σκοπός - Δραστηριότητες
1. Το Εργαστήριο έχει ως αποστολή και σκοπό:
α) Τη συστηματική μελέτη, την ενδελεχή έρευνα και
ανάλυση όλων των γνωστικών πεδίων, που αναφέρονται
στο άρθρο 2 του παρόντος Κανονισμού, καθώς και τη
διάχυση των γνώσεων αυτών με κάθε πρόσφορο μέσον
στην ελληνική κοινωνία,
β) τη διασύνδεση της έρευνας, την κάλυψη σε προπτυχιακό και μεταπτυχιακό επίπεδο των εκπαιδευτικών ανα-
γκών του Τμήματος ή και άλλων ακαδημαϊκών μονάδων
του Πανεπιστημίου και την εκπόνηση διδακτορικών και
μεταδιδακτορικών διατριβών σε θέματα που εμπίπτουν
στα γνωστικά αντικείμενα του Εργαστηρίου,
γ) την εφαρμογή νέων τεχνολογιών στην εκπαίδευση
και στην έρευνα στα γνωστικά αντικείμενα του Εργαστηρίου,
δ) την παροχή εξειδικευμένων εκπαιδευτικών και συμβουλευτικών υπηρεσιών σε φυσικά και νομικά πρόσωπα,
ιδίως εκπόνηση μελετών, διατύπωση γνωμοδοτήσεων,
διεξαγωγή επιμορφωτικών σεμιναρίων, σύμφωνα με τις
εκάστοτε ισχύουσες νομοθετικές διατάξεις,
ε) την εκπόνηση ερευνητικών προγραμμάτων, που
ανταποκρίνονται στους σκοπούς του Εργαστηρίου, με
τη συμμετοχή μεταπτυχιακών φοιτητριών/φοιτητών,
υποψηφίων διδακτόρων, διδακτόρων, μεταδιδακτόρων
και εξειδικευμένων επιστημόνων,
στ) την πραγματοποίηση ή και επιμέλεια (έντυπων ή
ηλεκτρονικών) εκδόσεων και δημοσιεύσεων, καθώς και
τη δημιουργία επιστημονικής εκδοτικής σειράς επί των
γνωστικών αντικειμένων του Εργαστηρίου,
ζ) την ανάπτυξη, λειτουργία και ενημέρωση δικής του
ιστοσελίδας (αρχικά στην ελληνική και αγγλική γλώσσα
με δυνατότητα επέκτασης και στη γαλλική και άλλες
γλώσσες), όπου δύναται να δημιουργήσει ηλεκτρονική
βιβλιοθήκη τεκμηρίωσης, η οποία θα περιλαμβάνει συναφή νομοθεσία και νομολογία σε εθνικό και ευρωπαϊκό
επίπεδο,
η) τη διοργάνωση επιστημονικών διαλέξεων, ημερίδων, συνεδρίων, συμποσίων, σεμιναρίων και άλλων
επιστημονικών εκδηλώσεων, αυτοτελώς ή σε συνεργασία με άλλους φορείς ή ακαδημαϊκά και ερευνητικά
ιδρύματα της ημεδαπής ή αλλοδαπής, καθώς και την
πρόσκληση Ελλήνων και ξένων επιστημόνων αναγνωρισμένου κύρους,
θ) τη συνεργασία με την ακαδημαϊκή κοινότητα (του
Παντείου Πανεπιστημίου ή και άλλων ελληνικών ή ξένων
ακαδημαϊκά Ιδρυμάτων), καθώς και με αναγνωρισμένες
ερευνητικές και εν γένει επιστημονικές μονάδες της ημεδαπής ή της αλλοδαπής,
ι) τη συνεργασία με τη Βουλή, το Ελεγκτικό Συνέδριο,
την Τράπεζα της Ελλάδος, το Υπουργείο Εθνικής Οικονομίας και Οικονομικών, Δημόσιες Υπηρεσίες, Οργανισμούς
Τοπικής Αυτοδιοίκησης, Περιφερειών/Αντιπεριφερειών,
καθώς και με επιστημονικούς και κοινωνικούς φορείς,
νομικά πρόσωπα και μη-κερδοσκοπικούς οργανισμούς
της ημεδαπής και της αλλοδαπής στο πλαίσιο μελέτης
και υποβολής προτάσεων σχετικών με τα γνωστικά αντικείμενα του Εργαστηρίου,
ια) την ενίσχυση της εθελοντικής συνεργασίας με
νέους επιστήμονες, προπτυχιακές/προπτυχιακούς και
μεταπτυχιακές/μεταπτυχιακούς φοιτήτριες/φοιτητές,
διδάκτορες, κατόχους μεταδιδακτορικού διπλώματος,
υποψήφιες/υποψήφιους διδάκτορες και υποψήφιες/
υποψήφιους μεταδιδάκτορες στα πρότυπα αντίστοιχων ερευνητικών μονάδων της αλλοδαπής, καθώς και
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2037/28.04.2025
την ενίσχυση υποψηφίων διδακτόρων, που το θέμα της
διατριβής τους εμπίπτει στα γνωστικά αντικείμενα του
Εργαστηρίου, με δυνατότητα πρότασης για χορήγηση
υποτροφίας, σύμφωνα με τις κείμενες διατάξεις,
ιβ) την παροχή επιμορφωτικών σεμιναρίων σε φοιτήτριες/φοιτητές, φορείς του Δημοσίου και του ευρύτερου
δημόσιου τομέα ή και του ιδιωτικού τομέα για θέματα
σχετικά με τους σκοπούς του Εργαστηρίου.
2. Για την υλοποίηση των ανωτέρω σκοπών, το Εργαστήριο δύναται να:
α) Διεξάγει βασική και εφαρμοσμένη έρευνα στα γνωστικά του αντικείμενα με σκοπό την ανάπτυξη νέας γνώ-
σης, βέλτιστων πρακτικών και την απόκτηση τεχνογνωσίας τόσο σε θεωρητικό όσο και εφαρμοσμένο επίπεδο,
β) συνεργάζεται με Ανώτατα Εκπαιδευτικά Ιδρύματα
(ΑΕΙ) της ημεδαπής, αναγνωρισμένα Ιδρύματα της αλλοδαπής, ερευνητικούς φορείς της ημεδαπής και αλλοδα-
πής, εφόσον οι επιστημονικοί στόχοι τους συμπίπτουν
ή είναι συναφείς με αυτούς του Εργαστηρίου,
γ) εξασφαλίζει πόρους και πηγές χρηματοδότησης για
την ενίσχυση της έρευνας στα αντικείμενα του Εργαστηρίου,
δ) συνεισφέρει στη δημιουργία νέων σύγχρονων και
ελκυστικών προγραμμάτων σπουδών πρώτου και δεύτερου κύκλου της ακαδημαϊκής μονάδας στην οποία
εντάσσεται, καθώς και στην αναβάθμιση των υφιστάμενων στο πλαίσιο των γνωστικών του Εργαστηρίου,
ε) παρέχει επιστημονικό και εξειδικευμένο συμβουλευτικό έργο προς τρίτα φυσικά ή νομικά πρόσωπα, ιδίως
με γνωμοδοτήσεις και μελέτες,
στ) παρέχει εξειδικευμένες υπηρεσίες προς τρίτα φυσικά ή νομικά πρόσωπα, σύμφωνα με την ισχύουσα νομο-
θεσία, και ιδίως προς τους φορείς του δημόσιου τομέα,
ζ) αναλαμβάνει την εκπόνηση ερευνητικών και αναπτυξιακών έργων/προγραμμάτων, την οικονομική δια-
χείριση των οποίων αναλαμβάνει ο Ειδικός Λογαριασμός
Κονδυλίων Έρευνας του ΑΕΙ, καθώς και την οργάνωση
και παροχή επιμορφωτικών προγραμμάτων μέσω του
Κέντρου Επιμόρφωσης και Δια Βίου Μάθησης του ΑΕΙ
στα γνωστικά αντικείμενα του Εργαστηρίου.
Άρθρο 4
Διοίκηση - αρμοδιότητες
1. Το Εργαστήριο διευθύνεται από την/τον Διευθύντρια/Διευθυντή, μέλος ΔΕΠ πλήρους απασχόλησης
του Τμήματος Δημόσιας Διοίκησης, ίδιου ή συναφούς
γνωστικού αντικειμένου με αυτό του Εργαστηρίου και
εκλέγεται σύμφωνα με την κείμενη νομοθεσία. Η θητεία
της/του Διευθύντριας/Διευθυντή έχει διάρκεια τριών (3)
ετών. Η επανεκλογή του ίδιου προσώπου στο αξίωμα
του Διευθυντή του Εργαστηρίου επιτρέπεται χωρίς περιορισμό θητειών.
2. Η κατοχή θέσης Διευθυντή Εργαστηρίου δεν είναι
ασυμβίβαστη με την κατοχή άλλου αξιώματος μονομελούς οργάνου διοίκησης ή με την ιδιότητα μέλους συλ-
λογικού οργάνου του ΑΕΙ. Δεν επιτρέπεται να θέτουν
υποψηφιότητα για τη θέση του Διευθυντή του Εργαστηρίου όσοι αποχωρούν από την υπηρεσία λόγω συμπλή-
ρωσης του ανώτατου ορίου ηλικίας κατά τη διάρκεια της
θητείας, για την οποία προκηρύσσεται η θέση.
3. Η προκήρυξη εκλογών για την ανάδειξη Διευθυντή
του Εργαστηρίου πραγματοποιείται από την/τον Πρόεδρο του Τμήματος, ενώ η εκλογική διαδικασία διεξάγε-
ται μέσω ηλεκτρονικής ψηφοφορίας, σύμφωνα με όσα
ρυθμίζουν οι διατάξεις του άρθρου 48 του ν. 4957/2022.
4. Η/Ο Διευθύντρια/Διευθυντής του Εργαστηρίου
ασκεί τις ακόλουθες αρμοδιότητες:
α) Προΐσταται και εποπτεύει τη λειτουργία του Εργαστηρίου,
β) μεριμνά για την εφαρμογή του Πρότυπου Εσωτερικού Κανονισμού Λειτουργίας των πανεπιστημιακών
εργαστηρίων του Παντείου Πανεπιστημίου, του Εσωτερικού Κανονισμού Λειτουργίας του Εργαστηρίου,
του Εσωτερικού Κανονισμού Λειτουργίας του Παντείου
Πανεπιστημίου και των αποφάσεων των οργάνων του,
καθώς και για την τήρηση της νομοθεσίας,
γ) έχει την ιδιότητα του Επιστημονικού Υπευθύνου σε
έργα/προγράμματα του Ειδικού Λογαριασμού Κονδυλίων Έρευνας (ΕΛΚΕ), ο οποίος διαχειρίζεται τους ίδιους
πόρους του Εργαστηρίου,
δ) εισηγείται προς τον Πρύτανη την τοποθέτηση ή
διάθεση διοικητικού προσωπικού του Παντείου Πανεπιστημίου για την υποστήριξή του Εργαστηρίου,
ε) εισηγείται προς την Επιτροπή Ερευνών του ΕΛΚΕ την
πρόσληψη έκτακτου ερευνητικού, επιστημονικού και
λοιπού προσωπικού για τις ανάγκες του Εργαστηρίου,
στ) υπογράφει τις συμβάσεις που συνάπτει το Εργαστήριο για την παροχή υπηρεσιών προς τρίτους,
ζ) συντονίζει κάθε εργασία, η οποία γίνεται στο πλαίσιο ερευνητικού προγράμματος ή άλλου έργου που έχει
αποφασισθεί και καθορίζει την προτεραιότητα στη χρησιμοποίηση αναλωσίμων, οργάνων και χώρων, σε περί-
πτωση που δεν υπάρχει άλλη σχετική απόφαση. Επίσης,
έχει την ευθύνη για την προστασία των οργάνων και των
εγκαταστάσεων από βλάβες, την ασφαλή παραμονή του
προσωπικού, των φοιτητριών/φοιτητών και επισκεπτών
και γενικά την ευθύνη για την απρόσκοπτη λειτουργία
του Εργαστηρίου,
η) ασκεί κάθε άλλη αρμοδιότητα που ορίζεται στον
Εσωτερικό Κανονισμό Λειτουργίας του ΑΕΙ και στον Εσωτερικό Κανονισμό Λειτουργίας του Εργαστηρίου.
Άρθρο 5
Προσωπικό
1. Το Εργαστήριο στελεχώνεται από μέλη ΔΕΠ, ΕΕΠ,
ΕΔΙΠ και ΕΤΕΠ του Τμήματος, τα οποία τοποθετούνται σε
αυτό, μετά από αίτησή τους, με πράξη της/του Προέδρου
του Τμήματος, κατόπιν απόφασης της Συνέλευσης του
Τμήματος. Τα μέλη ΔΕΠ, ΕΕΠ, ΕΔΙΠ και ΕΤΕΠ που τοποθετούνται στο Εργαστήριο δεν μπορούν να τοποθετηθούν
σε άλλο Εργαστήριο του Τμήματος ή σε διεπιστημονικό
εργαστήριου όπου συμμετέχει το Τμήμα, μπορούν, όμως,
να παρέχουν τις υπηρεσίες τους σε περισσότερα Εργαστήρια του ΑΕΙ.
2. Στο Εργαστήριο δύναται να τοποθετείται διοικητικό
προσωπικό του ΑΕΙ, καθώς και να απασχολούνται και
οι ακόλουθες κατηγορίες προσωπικού: α) επισκέπτριες/
επισκέπτες καθηγήτριες/καθηγητές που ανήκουν σε
άλλα ΑΕΙ της Ελλάδας και του εξωτερικού, β) επισκέπτριες/επισκέπτες ερευνήτριες/ερευνητές, γ) ερευνή-
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2037/28.04.2025
τριες/ερευνητές επί συμβάσει, δ) πρόσθετο ερευνητικό,
επιστημονικό, διοικητικό, τεχνικό και λοιπό προσωπικό με σύμβαση έργου ή εργασίας ορισμένου χρόνου
σε περίπτωση εκτέλεσης έργων/προγραμμάτων του
Εργαστηρίου, ε) προσωπικό του ΑΕΙ για την εκτέλεση
πρόσθετου έργου επ’ αμοιβή. Επιπροσθέτως, το Εργαστήριο για τους σκοπούς του μπορεί να συνεργάζεται
με εξειδικευμένες/ους επιστήμονες (δικαστικούς λειτουργούς, στελέχη της Δημόσιας Διοίκησης, υποψή-
φιες/υποψήφιους διδάκτορες, διδάκτορες, μεταδιδακτορικές/μεταδιδακτορικούς ερευνήτριες/ερευνητές,
κατόχους μεταδιδακτορικού τίτλου).
3. Στο πλαίσιο των δραστηριοτήτων του Εργαστηρίου, το προσωπικό του (τακτικά και συνεργαζόμενα μέλη,
έκτακτο προσωπικό, κ.λπ.) οφείλει να τηρεί τον Εσωτερικό
Κανονισμό Λειτουργίας του Παντείου Πανεπιστημίου Κοινωνικών και Πολιτικών Επιστημών. Το προσωπικό οφείλει
να επιδεικνύει τη δέουσα επιμέλεια ως προς τη χρήση των
υποδομών και του εξοπλισμού του Εργαστηρίου.
Άρθρο 6
Έσοδα - πόροι
Η λειτουργία του Εργαστηρίου διενεργείται από ίδιους
πόρους, οι οποίοι προέρχονται από:
α) Την εκτέλεση ερευνητικών προγραμμάτων που
πραγματοποιούνται για ίδιο λογαριασμό ή λογαριασμό
τρίτων,
β) τη διάθεση ερευνητικών και γενικά επιστημονικών
προϊόντων, όπως τα αποτελέσματα ερευνητικών προγραμμάτων και οι εκδόσεις επιμορφωτικού ή διδακτικού
χαρακτήρα,
γ) την παροχή υπηρεσιών προς τρίτα φυσικά ή νομικά
πρόσωπα σύμφωνα με την ισχύουσα νομοθεσία,
δ) τις εκπαιδευτικές ή ερευνητικές δραστηριότητες
ή τις δραστηριότητες κατάρτισης και επιμόρφωσης για
τις οποίες προβλέπεται αποζημίωση για τη συμμετοχή
του Εργαστηρίου,
ε) τις κληρονομιές, δωρεές, κληροδοσίες, χορηγίες,
ειδικές εισφορές και χρηματοδοτήσεις από διεθνείς οργανισμούς, δημόσιες ή ιδιωτικές επιχειρήσεις και νομικά
ή φυσικά πρόσωπα, καθώς και κάθε άλλη οικονομική
ενίσχυση στο Πάντειο Πανεπιστήμιο για την υλοποίηση
των σκοπών του Εργαστηρίου,
στ) κάθε άλλη νόμιμη πηγή.
Άρθρο 7
Τηρούμενα βιβλία
1. Για τις ανάγκες του Εργαστηρίου τηρούνται σε έντυπη ή ηλεκτρονική μορφή τα βιβλία και στοιχεία, που τυ-
χόν προβλέπονται από την κείμενη νομοθεσία, όπως τα
ακόλουθα:
α) Βιβλίο πρωτοκόλλου εισερχομένων και εξερχομένων εγγράφων
β) Βιβλίο πρακτικών-αποφάσεων
γ) Βιβλίο περιουσιακών στοιχείων, στο οποίο καταγράφονται αναλυτικά ο εξοπλισμός, η βιβλιοθήκη, το
λογισμικό και τα υλικά που θα ανήκουν στο Εργαστήριο
(πάγιος εξοπλισμός)
δ) Φάκελος οικονομικών στοιχείων ανά ημερολογιακό
έτος
ε) Κατάλογος επιστημονικών βιβλίων και περιοδικών
στ) Αρχείο ερευνητικών προγραμμάτων.
2. Με απόφαση της/του Διευθύντριας/Διευθυντή
μπορεί να τηρείται και κάθε άλλο βιβλίο ή στοιχείο που
κρίνεται απαραίτητο για τη λειτουργία του Εργαστηρίου.
Άρθρο 8
Εγκατάσταση - λειτουργία
1. Το Εργαστήριο στεγάζεται σε κατάλληλο χώρο που
παρέχεται από το Πάντειο Πανεπιστήμιο. Στον χώρο
εγκατάστασης τοποθετείται πινακίδα με τον τίτλο του
Εργαστηρίου και το ονοματεπώνυμο της/του Διευθύντριας/Διευθυντή.
2. Η/Ο Διευθύντρια/Διευθυντής έχει την ευθύνη για τη
γενική λειτουργία του Εργαστηρίου, τη χρήση εξοπλισμού και υλικού που ανήκουν σε αυτό, την παραμονή
ατόμων (προσωπικού, φοιτητριών/φοιτητών, επισκεπτριών/επισκεπτών) στις εγκαταστάσεις του.
3. Η/Ο Διευθύντρια/Διευθυντής ενημερώνεται πριν από
τη διεξαγωγή κάθε εργασίας που γίνεται στο Εργαστήριο
στο πλαίσιο ερευνητικού προγράμματος ή άλλου έργου
που έχει αποφασισθεί και καθορίζει την προτεραιότητα
στη χρήση του εξοπλισμού και των εγκαταστάσεων.
4. Η χρήση του εξοπλισμού, του υλικού και των εγκαταστάσεων του Εργαστηρίου επιτρέπεται μόνο στα μέλη
του, στις/στους ερευνήτριες/ερευνητές που συμμετέχουν σε ερευνητικά προγράμματα και στις λοιπές δρα-
στηριότητές του, καθώς και σε επισκέπτριες/επισκέπτες
ή φοιτήτριες/φοιτητές, αν έχει εξασφαλισθεί η έγκριση
της/του Διευθύντριας/Διευθυντή.
5. Σε κάθε επιστημονική δημοσίευση ή ανακοίνωση
αποτελεσμάτων έρευνας, που εκπονήθηκε ολικά ή μερικά από το Εργαστήριο, θα πρέπει να γίνεται αναφορά σε
αυτό ως δομή του Παντείου Πανεπιστημίου Κοινωνικών
και Πολιτικών Επιστημών.
Άρθρο 9
Λογότυπο - αγγλικός τίτλος - ακρωνύμιο
1. Το λογότυπο του Εργαστηρίου είναι:
Απαγορεύεται η μη εξουσιοδοτημένη χρήση του
λογότυπου. Δικαίωμα χρήσης αυτού έχουν τα μέλη
και οι συνεργάτιδες/συνεργάτες του Εργαστηρίου, με
σκοπό την ανάδειξη της συμμετοχής του Εργαστηρίου σε κοινές δράσεις, κατόπιν χορήγησης σχετικής
έγγραφης άδειας-έγκρισης. Ο λογότυπος και ο τίτλος
του Εργαστηρίου μαζί με το λογότυπο του Παντείου
Πανεπιστημίου θα πρέπει να χρησιμοποιούνται σε κάθε
έντυπο, παρουσίαση, δράση επικοινωνίας (αλληλογραΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2037/28.04.2025
φία, δελτία τύπου, ενημερωτικά δελτία, κ.ά.), καθώς και
στον δικτυακό τόπο του Εργαστηρίου.
2. Η αγγλική μετάφραση του τίτλου του Εργαστηρίου είναι: Fiscal Governance Laboratory, με ακρωνύμιο
Fi.Go.La.
3. Στην ελληνική γλώσσα χρησιμοποιείται για το Εργαστήριο το ακρωνύμιο: Ε.ΔΗ.ΔΙ.
Άρθρο 10
Έναρξη ισχύος
Η ισχύς του παρόντος Κανονισμού αρχίζει από τη δημοσίευσή του στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της
Κυβερνήσεως.
Αθήνα, 16 Απριλίου 2025
Η Πρύτανης
ΧΡΙΣΤΙΝΑ ΚΟΥΛΟΥΡΗ
Ι
Αριθμ. απόφ. 85
(2)
Ίδρυση Πανεπιστημιακού Εργαστηρίου με τίτλο: «Εργαστήριο Κυβερνητικής Πολιτικής και
Τοπικής Αυτοδιοίκησης και Αποκέντρωσης
(ΕΚΠΟΤΑΑ)» στο Τμήμα Δημόσιας Διοίκησης της
Σχολής Επιστημών Οικονομίας και Δημόσιας Διοίκησης του Παντείου Πανεπιστημίου Κοινωνι-
κών και Πολιτικών Επιστημών και έγκριση του
Ειδικού Κανονισμού Λειτουργίας του.
Η ΣΥΓΚΛΗΤΟΣ
ΤΟΥ ΠΑΝΤΕΙΟΥ ΠΑΝΕΠΙΣΤΗΜΙΟΥ
ΚΟΙΝΩΝΙΚΩΝ ΚΑΙ ΠΟΛΙΤΙΚΩΝ ΕΠΙΣΤΗΜΩΝ
Αφού έλαβε υπόψη:
1. Τον ν. 4957/2022 «Νέοι Ορίζοντες στα Ανώτατα Εκπαιδευτικά Ιδρύματα: Ενίσχυση της ποιότητας, της λει-
τουργικότητας και της σύνδεσης των Α.Ε.Ι. με την κοινωνία και λοιπές διατάξεις» (Α’ 141) και ιδίως τις διατάξεις
των άρθρων 15-16 και 46-53 αυτού.
2. Το άρθρο 192 του ν. 4823/2021 «Αναβάθμιση του
σχολείου, ενδυνάμωση των εκπαιδευτικών και άλλες
διατάξεις» (Α’ 136).
3. Τον ν. 4727/2020 «Ψηφιακή Διακυβέρνηση (Ενσωμάτωση στην Ελληνική Νομοθεσία της Οδηγίας
(ΕΕ) 2016/2012 και της Οδηγίας (ΕΕ) 2019/1024 - Ηλεκτρονικές Επικοινωνίες (Ενσωμάτωση στο Ελληνικό
Δίκαιο της Οδηγίας (ΕΕ) 2018/1972) και άλλες διατάξεις» (Α’ 184) και ιδίως τις διατάξεις των άρθρων 75
έως 78 αυτού.
4. Τον ν. 3469/2006 «Εθνικό Τυπογραφείο, Εφημερίς
της Κυβερνήσεως και λοιπές διατάξεις» (Α’ 131) και ιδίως
τις διατάξεις των άρθρων 5 και 9 αυτού.
5. Την υπό στοιχεία 119929/Ζ1/30.9.2022 εγκύκλιο του
Υπουργείου Παιδείας και Θρησκευμάτων.
6. Την υπ’ αρ. 172/9.7.2024 πράξη της Πρυτάνεως
«Εκλογή Πρύτανη και ορισμός τεσσάρων (4) Αντιπρυτάνεων στο Πάντειο Πανεπιστήμιο Κοινωνικών και Πο-
λιτικών Επιστημών» (Υ.Ο.Δ.Δ. 706).
7. Τον Πρότυπο Εσωτερικό Κανονισμό Λειτουργίας
των Πανεπιστημιακών Εργαστηρίων του Πανεπιστημίου (Β’ 1128/2025).
8. Την απόφαση της Συνέλευσης του Τμήματος Δημόσιας Διοίκησης (συνεδρίαση 18/3/2025).
9. Το γεγονός ότι οι διατάξεις της παρούσας δεν αφορούν σε διοικητική διαδικασία για την οποία υπάρχει
υποχρέωση καταχώρισης στο ΕΜΔΔ-ΜΙΤΟΣ.
10. Το γεγονός ότι με την παρούσα απόφαση δεν προκαλείται δαπάνη σε βάρος του κρατικού προϋπολογι-
σμού, αποφασίζει:
α) Την ίδρυση του Πανεπιστημιακού Εργαστηρίου με
τίτλο «Εργαστήριο Κυβερνητικής Πολιτικής και Τοπικής
Αυτοδιοίκησης και Αποκέντρωσης (ΕΚΠΟΤΑΑ)» στο Τμήμα Δημόσιας Διοίκησης της Σχολής Επιστημών Οικονομί-
ας και Δημόσιας Διοίκησης του Παντείου Πανεπιστημίου
Κοινωνικών και Πολιτικών Επιστημών και
β) την έγκριση του Ειδικού Κανονισμού Λειτουργίας
του, ως ακολούθως:
ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ
ΕΡΓΑΣΤΗΡΙΟΥ ΚΥΒΕΡΝΗΤΙΚΗΣ ΠΟΛΙΤΙΚΗΣ ΚΑΙ
ΤΟΠΙΚΗΣ ΑΥΤΟΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ
(ΕΚΠΟΤΑΑ)
Άρθρο 1
Ίδρυση, οργάνωση και λειτουργία
Ιδρύεται Εργαστήριο με την επωνυμία «ΕΡΓΑΣΤΗΡΙΟ
ΚΥΒΕΡΝΗΤΙΚΗΣ ΠΟΛΙΤΙΚΗΣ ΚΑΙ ΤΟΠΙΚΗΣ ΑΥΤΟΔΙΟΙΚΗΣΗΣ ΚΑΙ ΑΠΟΚΕΝΤΡΩΣΗΣ» και τον διακριτικό Τίτλο «ΕΚ-
ΠΟΤΑΑ». Το Εργαστήριο εντάσσεται στο Τμήμα Δημόσιας Διοίκησης και λειτουργεί σύμφωνα με τον Πρότυπο
Εσωτερικό Κανονισμό Λειτουργίας των Πανεπιστημιακών Εργαστηρίων του Παντείου Πανεπιστημίου Κοινω-
νικών και Πολιτικών Επιστημών, όπως δημοσιεύθηκε στο
ΦΕΚ Β’ 1128/2025 (αριθμ. απόφ. 37).
Άρθρο 2
Αποστολή - σκοπός - δραστηριότητες
1. Το Εργαστήριο έχει ως αποστολή και Σκοπό (ενδεικτικά):
1.1 τη διερεύνηση, μελέτη και πολυεπίπεδη ανάλυση
των δράσεων και της πολιτικής των εθνικών, ευρωπαϊκών και υπερεθνικών οργάνων σε επίπεδο άσκησης της
κυβερνητικής πολιτικής
1.2 τη διερεύνηση, μελέτη και πολυεπίπεδη ανάλυση
της εφαρμογής των αρχών της δημοκρατικής διακυβέρνησης, της συμμετοχικής δημοκρατίας, της εμβάθυνσης
της δημοκρατικής λειτουργίας των θεσμών
1.3 την έρευνα του θεσμού της Τοπικής Αυτοδιοίκησης
και Αποκέντρωσης (ΤΑΑ) και τη συστηματική και επιστημονική κατάταξη και μελέτη όλων των σχετικών γνώσεων
και πληροφοριών, περιλαμβανομένων όλων των στοιχείων
και συστημάτων ελέγχων και εποπτείας επί της λειτουργίας των φορέων Τοπικής Αυτοδιοίκησης και Αποκέντρωσης
1.4 την ανάπτυξη τεχνογνωσίας και την υποστήριξη
φορέων της Τοπικής Αυτοδιοίκησης και Αποκέντρωσης
στην λειτουργία τους
1.5 τη συμβολή στην επίλυση των προβλημάτων που
αναφύονται στις σχέσεις μεταξύ Τοπικής Αυτοδιοίκησης
και Κρατικής Εξουσίας και
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2037/28.04.2025
1.6 την διάχυση των γνώσεων που προκύπτουν από
τα ανωτέρω, τόσο στην επιστημονική κοινότητα όσο
και στην κοινωνία γενικότερα με κάθε πρόσφορο μέσο.
2. Ειδικότερα το Εργαστήριο δραστηριοποιείται (ενδεικτικά) με τα εξής:
1.1. Τον σχεδιασμό και υποβολή προτάσεων εφαρμογής και διάχυσης της κυβερνητικής πολιτικής και άλλων
διακυβερνητικών και οικονομικών δράσεων και πολιτικών στο ευρύτερο πλαίσιο της δημόσιας διοίκησης και
αυτοδιοίκησης (τοπικής και ειδικής) σε όλους τους τομείς.
1.2. Την ανάλυση των επιπτώσεων των παραπάνω πολιτικών στην κοινωνία και την οικονομία.
1.3. Tην ανάλυση της διαμόρφωσης της οικονομικής
και νομισματικής πολιτικής, τις παραμέτρους και την αλληλεπίδρασή τους και την έρευνα στο ευρωπαϊκό και
διεθνές σύστημα.
1.4. Τις πολιτικές ανάπτυξης Επιχειρήσεων, Μη Κυβερνητικών και μη Κερδοσκοπικών Οργανισμών, τοπικών
και περιφερειακών κοινωνικών δομών και άλλων δομών
οικονομικής και κοινωνικής ανάπτυξης, και της ανάπτυξης της ακαδημαϊκής και ερευνητικής δραστηριότητας
ΑΕΙ, Ινστιτούτων και Επιστημονικών Κέντρων.
1.5. Τις σχέσεις και την ανάπτυξη των πολιτικών σε
εθνικό και ευρωπαϊκό θεσμικό επίπεδο, καθώς και τη
διάχυση αυτών στην οικονομία, τη διοίκηση, το περιβάλλον, το κοινωνικό κράτος την απασχόληση και τις
εργασιακές σχέσεις.
1.6. Στο πλαίσιο των παραπάνω σκοπών, τη διεξαγωγή
ερευνών, πραγματοποίηση μελετών, ανάληψη ερευνητικών προγραμμάτων και παροχή εξειδικευμένων συμ-
βουλευτικών και εκπαιδευτικών υπηρεσιών για ίδιο λογαριασμό ή λογαριασμό άλλων φορέων ή σε συνεργασία
με άλλους φορείς.
1.7. Τη συνεργασία με κρατικούς Φορείς και Οργανισμούς όλων των μορφών κρατικής διοίκησης (κεντρική,
αποκεντρωμένη), με τους Ο.Τ.Α., την Κ.Ε.Δ.Ε., την ΕΝ.Π.Ε.
και τα πάσης φύσεως Νομικά Πρόσωπα και Οργανισμούς
τους, καθώς και με τις αντιπροσωπείες των οργάνων και
Οργανισμών της Ευρωπαϊκής Ένωσης στην Ελλάδα. Επίσης τη συνεργασία με άλλα Κέντρα, Ινστιτούτα, Εργα-
στήρια (είτε του Παντείου Πανεπιστημίου, είτε άλλου
Α.Ε.Ι., εντός ή εκτός Ελλάδας), Ενώσεις και Οργανισμούς
που δραστηριοποιούνται στους Τομείς που θεραπεύει
το παρόν Εργαστήριο.
1.8. Το θεσμικό - οργανωτικό πλαίσιο της Τοπικής Αυτοδιοίκησης και της Διοικητικής Αποκέντρωσης στην
Ελλάδα.
1.9. Την Ευρωπαϊκή διάσταση της Τοπικής Αυτοδιοίκησης και της Περιφερειακής Διοίκησης.
1.10. Εφαρμογή της πολιτικής της Ευρωπαϊκής Ένωσης
για την οικονομική και κοινωνική συνοχή στην κεντρική
και περιφερειακή κρατική διοίκηση, καθώς και στους
Οργανισμούς Τοπικής Αυτοδιοίκησης.
1.11. Τον Έλεγχο στην Περιφερειακή Διοίκηση, εποπτεία, δημοσιονομικό έλεγχο, Σύστημα Εσωτερικού
Ελέγχου στην Τοπική Αυτοδιοίκηση, Πολιτικές της Τοπικής Αυτοδιοίκησης και Περιφερειακής Διοίκησης.
1.12. Τις νέες τεχνολογίες, την Κοινωνία της Πληροφορίας και την ψηφιακή Διακυβέρνηση στην Τοπική
Αυτοδιοίκηση και την Περιφερειακή Διοίκηση.
1.13. Την Τεχνητή Νοημοσύνη στην Τοπική Αυτοδιοίκηση και την Περιφερειακή Διοίκηση.
1.14. Την Συστοιχία Αλυσίδας (blockchain) και το Διαδίκτυο των Πραγμάτων (Internet of Things) στον Δημόσιο
Τομέα.
1.15. Τη διαχείριση (management) Τοπικής Αυτοδιοίκησης και Περιφερειακής Διοίκησης.
1.16. Την Ολική Ποιότητα στην Τοπική Αυτοδιοίκηση
και την Περιφερειακή Διοίκηση.
1.17. Τα Οικονομικά της Τοπικής Αυτοδιοίκησης και
της Περιφερειακής Διοίκησης.
1.18. Την ίδρυση και Λειτουργία Παρατηρητηρίου
Τοπικής Αυτοδιοίκησης και Περιφερειακής Διοίκησης
(ανάλυση υφιστάμενης κατάστασης, αξιολόγηση συνεπειών θεσμικών/νομοθετικών παρεμβάσεων, υποβολή
προτάσεων κ.λπ.).
1.19. Τη λογιστική διαχείριση Οργανισμών Τοπικής Αυτοδιοίκησης, καθώς και των μονάδων Περιφερειακής
Διοίκησης.
1.20. Την επιχειρηματική δράση των Οργανισμών Τοπικής Αυτοδιοίκησης και των μονάδων Περιφερειακής
Διοίκησης.
1.21. Την επιμόρφωση αιρετών, δημοσίων και δημοτικών υπαλλήλων, καθώς και λοιπών ατόμων που ενδια-
φέρονται για τη σχετική θεματολογία με ίδια μέσα ή σε
συνεργασία με άλλους φορείς.
1.22. Την αξιολόγηση συναφών εκπαιδευτικών Προγραμμάτων.
1.23. Τη διοργάνωση (ή/και συνδιοργάνωση) επαγγελματικών εξετάσεων και λειτουργία σχετικών εκπαιδευτικών
Προγραμμάτων για απόκτηση ή μη επαγγελματικών τίτλων.
1.24. Την παροχή Επαγγελματικών και Εκπαιδευτικών
Πιστοποιήσεων.
1.25. Την παροχή Πιστοποιήσεων σε Οργανισμούς Τοπικής Αυτοδιοίκησης.
1.26. Τη συνεργασία με Προγράμματα Μεταπτυχιακών
Σπουδών σε εθνικό και διεθνές επίπεδο.
1.27. Την οργάνωση (ή/και συνδιοργάνωση) σεμιναρίων, ημερίδων, επιστημονικών συναντήσεων και συνε-
δρίων. Την παροχή αιγίδας σε επιστημονικές ή συναφείς
επαγγελματικές δράσεις.
1.28. Την ανάληψη έργων ή υποέργων Ευρωπαϊκών ή
Διεθνών Προγραμμάτων, πλήρως ή σε συνεργασία με
άλλους φορείς.
1.29. Τις Έξυπνες Πόλεις (Smart Cities) τη Διαχείριση
Αποβλήτων και άλλων επίκαιρων, περιβαλλοντικών ή
μη Δράσεων.
1.30. Την έκδοση επιστημονικών έργων και παραγωγή
πάσης φύσεως επιστημονικού υλικού για δωρεάν διάθεση ή προς πώληση.
1.31. Την παροχή συμβουλευτικών υπηρεσιών και
γνωμοδοτήσεων.
1.32. Την παροχή τεχνογνωσίας σε σχετικούς τομείς
σε τρίτες χώρες, υποψήφιες ή υπό ένταξη στην Ε.Ε. και
σε διεθνείς οργανισμούς.
Άρθρο 3
Διοίκηση - αρμοδιότητες
1. Το Εργαστήριο διευθύνεται από την/τον Διευθύντρια/
Διευθυντή, μέλος ΔΕΠ πλήρους απασχόλησης του ΤμήΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2037/28.04.2025
ματος Δημόσιας Διοίκησης, ίδιου ή συναφούς γνωστικού
αντικειμένου με αυτό του Εργαστηρίου και εκλέγεται σύμφωνα με την κείμενη νομοθεσία. Η θητεία της/του Διευ-
θύντριας/Διευθυντή έχει διάρκεια τριών (3) ετών. Η επανεκλογή του ίδιου προσώπου στο αξίωμα του Διευθυντή
του Εργαστηρίου επιτρέπεται χωρίς περιορισμό θητειών.
2. Η κατοχή θέσης Διευθυντή Εργαστηρίου δεν είναι
ασυμβίβαστη με την κατοχή άλλου αξιώματος μονομελούς οργάνου διοίκησης ή με την ιδιότητα μέλους συλ-
λογικού οργάνου του ΑΕΙ. Δεν επιτρέπεται να θέτουν
υποψηφιότητα για τη θέση του Διευθυντή του Εργαστηρίου όσοι αποχωρούν από την υπηρεσία λόγω συμπλή-
ρωσης του ανώτατου ορίου ηλικίας κατά τη διάρκεια της
θητείας, για την οποία προκηρύσσεται η θέση.
3. Η προκήρυξη εκλογών για την ανάδειξη Διευθυντή
του Εργαστηρίου πραγματοποιείται από την/τον Πρόεδρο του Τμήματος, ενώ η εκλογική διαδικασία διεξάγε-
ται μέσω ηλεκτρονικής ψηφοφορίας, σύμφωνα με όσα
ρυθμίζουν οι διατάξεις του άρθρου 48 του ν. 4957/2022.
4. Η/Ο Διευθύντρια/Διευθυντής του Εργαστηρίου
ασκεί τις ακόλουθες αρμοδιότητες:
α) Προΐσταται και εποπτεύει τη λειτουργία του Εργαστηρίου,
β) μεριμνά για την εφαρμογή του Πρότυπου Εσωτερικού Κανονισμού Λειτουργίας των Πανεπιστημιακών
Εργαστηρίων του Παντείου Πανεπιστημίου, του Εσωτερικού Κανονισμού Λειτουργίας του Εργαστηρίου,
του Εσωτερικού Κανονισμού Λειτουργίας του Παντείου
Πανεπιστημίου και των αποφάσεων των οργάνων του,
καθώς και για την τήρηση της νομοθεσίας,
γ) έχει την ιδιότητα του Επιστημονικά Υπευθύνου σε
έργα/προγράμματα του Ειδικού Λογαριασμού Κονδυλίων Έρευνας (ΕΛΚΕ), ο οποίος διαχειρίζεται τους ίδιους
πόρους του Εργαστηρίου,
δ) εισηγείται προς τον Πρύτανη την τοποθέτηση ή
διάθεση διοικητικού προσωπικού του Παντείου Πανεπιστημίου για την υποστήριξή του Εργαστηρίου,
ε) εισηγείται προς την Επιτροπή Ερευνών του ΕΛΚΕ την
πρόσληψη έκτακτου ερευνητικού, επιστημονικού και
λοιπού προσωπικού για τις ανάγκες του Εργαστηρίου,
στ) υπογράφει τις συμβάσεις που συνάπτει το Εργαστήριο για την παροχή υπηρεσιών προς τρίτους,
ζ) συντονίζει κάθε εργασία, η οποία γίνεται στο πλαίσιο ερευνητικού προγράμματος ή άλλου έργου, που έχει
αποφασισθεί, και καθορίζει την προτεραιότητα στη χρησιμοποίηση αναλωσίμων, οργάνων και χώρων, σε περί-
πτωση που δεν υπάρχει άλλη σχετική απόφαση. Επίσης,
έχει την ευθύνη για την προστασία των οργάνων και των
εγκαταστάσεων από βλάβες, την ασφαλή παραμονή του
προσωπικού, των φοιτητριών/φοιτητών και επισκεπτών
και γενικά την ευθύνη για την απρόσκοπτη λειτουργία
του Εργαστηρίου,
η) ασκεί κάθε άλλη αρμοδιότητα που ορίζεται στον
Εσωτερικό Κανονισμό Λειτουργίας του ΑΕΙ και στον Εσωτερικό Κανονισμό Λειτουργίας του Εργαστηρίου.
Άρθρο 4
Προσωπικό
1. Το Εργαστήριο στελεχώνεται από μέλη ΔΕΠ, ΕΕΠ,
ΕΔΙΠ και ΕΤΕΠ του Τμήματος, τα οποία τοποθετούνται σε
αυτό, μετά από αίτησή τους, με πράξη της/του Προέδρου
του Τμήματος, κατόπιν απόφασης της Συνέλευσης του
Τμήματος. Τα μέλη ΔΕΠ, ΕΕΠ, ΕΔΙΠ και ΕΤΕΠ που τοποθετούνται στο Εργαστήριο δεν μπορούν να τοποθετηθούν
σε άλλο Εργαστήριο του Τμήματος ή σε διεπιστημονικό
εργαστήριο όπου συμμετέχει το Τμήμα, μπορούν, όμως,
να παρέχουν τις υπηρεσίες τους σε περισσότερα Εργαστήρια του ΑΕΙ.
2. Στο Εργαστήριο δύναται να τοποθετείται διοικητικό
προσωπικό του ΑΕΙ, καθώς και να απασχολούνται και οι
ακόλουθες κατηγορίες προσωπικού: α) επισκέπτριες/επισκέπτες καθηγήτριες/καθηγητές που ανήκουν σε άλλα
ΑΕΙ της Ελλάδας και του εξωτερικού, β) επισκέπτριες/
επισκέπτες ερευνήτριες/ερευνητές, γ) ερευνήτριες/ερευνητές επί συμβάσει, δ) πρόσθετο ερευνητικό, επιστημο-
νικό, διοικητικό, τεχνικό και λοιπό προσωπικό με σύμβαση έργου ή εργασίας ορισμένου χρόνου σε περίπτωση
εκτέλεσης έργων/προγραμμάτων του Εργαστηρίου, ε)
προσωπικό του ΑΕΙ για την εκτέλεση πρόσθετου έργου
επ’ αμοιβή. Επιπροσθέτως, το Εργαστήριο για τους σκοπούς του μπορεί να συνεργάζεται με εξειδικευμένες/ους
επιστήμονες (δικαστικούς λειτουργούς, στελέχη της Δημόσιας Διοίκησης, υποψήφιες/υποψήφιους διδάκτορες,
διδάκτορες, μεταδιδακτορικές/μεταδιδακτορικούς ερευνήτριες/ερευνητές, κατόχους μεταδιδακτορικού τίτλου).
3. Στο πλαίσιο των δραστηριοτήτων του Εργαστηρίου, το προσωπικό του (τακτικά και συνεργαζόμενα
μέλη, έκτακτο προσωπικό, κ.λπ.) οφείλει να τηρεί τον
Εσωτερικό Κανονισμό Λειτουργίας του Παντείου Πανεπιστημίου Κοινωνικών και Πολιτικών Επιστημών. Το
προσωπικό οφείλει να επιδεικνύει τη δέουσα επιμέλεια
ως προς τη χρήση των υποδομών και του εξοπλισμού
του Εργαστηρίου.
Άρθρο 5
Έσοδα - πόροι
Η λειτουργία του Εργαστηρίου διενεργείται από ίδιους
πόρους, οι οποίοι προέρχονται από:
α) Την εκτέλεση ερευνητικών προγραμμάτων που
πραγματοποιούνται για ίδιο λογαριασμό ή λογαριασμό
τρίτων,
β) τη διάθεση ερευνητικών και γενικά επιστημονικών
προϊόντων, όπως τα αποτελέσματα ερευνητικών προγραμμάτων και οι εκδόσεις επιμορφωτικού ή διδακτικού
χαρακτήρα,
γ) την παροχή υπηρεσιών προς τρίτα φυσικά ή νομικά
πρόσωπα σύμφωνα με την ισχύουσα νομοθεσία,
δ) τις εκπαιδευτικές ή ερευνητικές δραστηριότητες
ή τις δραστηριότητες κατάρτισης και επιμόρφωσης για
τις οποίες προβλέπεται αποζημίωση για τη συμμετοχή
του Εργαστηρίου,
ε) τις κληρονομιές, δωρεές, κληροδοσίες, χορηγίες,
ειδικές εισφορές και χρηματοδοτήσεις από διεθνείς οργανισμούς, δημόσιες ή ιδιωτικές επιχειρήσεις και νομικά
ή φυσικά πρόσωπα, καθώς και κάθε άλλη οικονομική
ενίσχυση στο Πάντειο Πανεπιστήμιο για την υλοποίηση
των σκοπών του Εργαστηρίου,
στ) κάθε άλλη νόμιμη πηγή.
ΕΦΗΜΕΡΙΔΑ TΗΣ ΚΥΒΕΡΝΗΣΕΩΣ
Τεύχος B’ 2037/28.04.2025
Άρθρο 6
Τηρούμενα βιβλία
1. Για τις ανάγκες του Εργαστηρίου τηρούνται σε έντυπη ή ηλεκτρονική μορφή τα βιβλία και στοιχεία, που τυχόν
προβλέπονται από την κείμενη νομοθεσία, όπως τα ακόλουθα:
α) Βιβλίο πρωτοκόλλου εισερχομένων και εξερχομένων εγγράφων
β) Βιβλίο πρακτικών-αποφάσεων
γ) Βιβλίο περιουσιακών στοιχείων, στο οποίο καταγράφονται αναλυτικά ο εξοπλισμός, η βιβλιοθήκη, το λογισμικό
και τα υλικά που θα ανήκουν στο Εργαστήριο (πάγιος εξοπλισμός)
δ) Φάκελος οικονομικών στοιχείων ανά ημερολογιακό έτος
ε) Κατάλογος επιστημονικών βιβλίων και περιοδικών
στ) Αρχείο ερευνητικών προγραμμάτων.
2. Με απόφαση της/του Διευθύντριας/Διευθυντή μπορεί να τηρείται και κάθε άλλο βιβλίο ή στοιχείο που κρίνεται
απαραίτητο για τη λειτουργία του Εργαστηρίου.
Άρθρο 7
Εγκατάσταση - λειτουργία
1. Το Εργαστήριο στεγάζεται σε κατάλληλο χώρο, που παρέχεται από το Πάντειο Πανεπιστήμιο. Στον χώρο εγκατάστασης τοποθετείται πινακίδα με τον τίτλο του Εργαστηρίου και το ονοματεπώνυμο της/του Διευθύντριας/Διευθυντή.
2. Η/Ο Διευθύντρια/Διευθυντής έχει την ευθύνη για τη γενική λειτουργία του Εργαστηρίου, τη χρήση εξοπλισμού
και υλικού που ανήκουν σε αυτό, την παραμονή ατόμων (προσωπικού, φοιτητριών/φοιτητών, επισκεπτριών/επισκεπτών) στις εγκαταστάσεις του.
3. Η/Ο Διευθύντρια/Διευθυντής ενημερώνεται πριν από τη διεξαγωγή κάθε εργασίας, που γίνεται στο Εργαστήριο,
στο πλαίσιο ερευνητικού προγράμματος ή άλλου έργου που έχει αποφασισθεί και καθορίζει την προτεραιότητα
στη χρήση του εξοπλισμού και των εγκαταστάσεων.
4. Η χρήση του εξοπλισμού, του υλικού και των εγκαταστάσεων του Εργαστηρίου επιτρέπεται μόνο στα μέλη
του, στις/στους ερευνήτριες/ερευνητές που συμμετέχουν σε ερευνητικά προγράμματα και στις λοιπές δραστηριότητές του, καθώς και σε επισκέπτριες/επισκέπτες ή φοιτήτριες/φοιτητές, αν έχει εξασφαλισθεί η έγκριση της/του
Διευθύντριας/Διευθυντή.
5. Σε κάθε επιστημονική δημοσίευση ή ανακοίνωση αποτελεσμάτων έρευνας, που εκπονήθηκε ολικά ή μερικά
από το Εργαστήριο, θα πρέπει να γίνεται αναφορά σε αυτό ως δομή του Παντείου Πανεπιστημίου Κοινωνικών και
Πολιτικών Επιστημών.
Άρθρο 8
Λογότυπο - αγγλικός τίτλος - ακρωνύμιο
1. Το λογότυπο του Εργαστηρίου είναι:
Απαγορεύεται η μη εξουσιοδοτημένη χρήση του λογότυπου. Δικαίωμα χρήσης αυτού έχουν τα μέλη και οι συνεργάτιδες/συνεργάτες του Εργαστηρίου, με σκοπό την ανάδειξη της συμμετοχής του Εργαστηρίου σε κοινές δράσεις,
κατόπιν χορήγησης σχετικής έγγραφης άδειας-έγκρισης.
Το λογότυπο και ο τίτλος του Εργαστηρίου μαζί με το λογότυπο του Παντείου Πανεπιστημίου θα πρέπει να χρησιμοποιούνται σε κάθε έντυπο, παρουσίαση, δράση επικοινωνίας (αλληλογραφία, δελτία τύπου, ενημερωτικά δελτία,
κ.ά.), καθώς και στον δικτυακό τόπο του Εργαστηρίου.
2. Η αγγλική μετάφραση του τίτλου του Εργαστηρίου είναι: Governmental Policies and Local Government
Laboratory (‘G.Po.L.G.La’).
3. Στην ελληνική γλώσσα χρησιμοποιείται για το Εργαστήριο το ακρωνύμιο: ‘Ε.Κ.Π.Ο.Τ.Α.Α.’
Άρθρο 9
Έναρξη ισχύος
Η ισχύς του παρόντος Κανονισμού αρχίζει από τη δημοσίευσή του στην Εφημερίδα της Κυβερνήσεως.
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 16 Απριλίου 2025
Η Πρύτανης
ΧΡΙΣΤΙΝΑ ΚΟΥΛΟΥΡΗ
Καποδιστρίου 34, 104 32 Αθήνα
Αποστολή εγγράφων προς δημοσίευση στο ΦΕΚ
στην ηλεκτρονική διεύθυνση https://eservices.et.gr
Ο Κλεισθένης σε σε στρογγυλή μορφή, με κυκλική αναγραφή
ΕΡΓΑΣΤΗΡΙΟ ΕΚΠΟΤΑΑ, ΠΑΝΤΕΙΟ ΠΑΝΕΠΙΣΤΗΜΙΟ
Και από κάτω τα Αγγλικά Αρχικά (G.Po.L.G.La)

[Source: 20250202037.pdf | Tokens: 34620]